**Narodna,** ***Hasanaginica***

**– fabula:** uvod – Hasanaga leži ranjen

 zaplet – Hasanaga poručuje ženi da ga ne čeka

 po Hasanaginicu dolazi brat, ali jr ubrzo želi udati

 vrhunac – Hasanaginica prolazi sa svatovima pokraj svojega doma

 rasplet – Hasanaga osuđuje ženu, Hasanaginica umire

**– kniževna vrsta:** balada

**– vrsta stiha:** epski deseterac

**Slavenska antiteza**: (pronađi u čitanci definiciju na stranici 102 i prepiši u bilježnicu)

Pročitaj tumačenja različitih likova i njihovih postupaka te dobro razmisli o postavljenim pitanjima:

|  |  |  |
| --- | --- | --- |
| **osjećaji** | **navodi iz teksta** | **objašnjenje, komentar** |
| stid | „A ljubovca od stida ne mogla.” | U skladu s tadašnjim običajima, ne izlazi sama iz kuće i od srama ne posjećuje muža koji leži ranjen. Drži se pravila i propisa sredine. Je li ih mogla i trebala zanemariti i tako mužu iskazati ljubav? Jesu li pravila nadjačala osjećaje prema mužu? |
| zbunjenost, nevjerica | „Kad kaduna riječi razumjela,Još je jadna u toj misli stala” | Nije ništa skrivila, ni o jedan se zakon nije ogriješila, vjerna je mužu, a on je tjera od sebe. Ne može to shvatiti, zastala je, ne zna što i kako dalje. Ne snalazi se i ne može ni misliti ni djelovati. Ne razumije Hasanagu i kao da i ne pokušava shvatiti razloge njegovih postupaka. Je li možda i o tome mogla razmišljati? |
| strah, očaj | „Tad pobježe HasanaginicaDa vrat lomi kuli niz pendžere.” | Misli da dolazi Hasanaga i želi se ubiti. Boji ga se, u velikom je strahu. Poštuje njegove naredbe, ni na trenutak ne pomišlja da bi mu se mogla suprotstaviti. Ne dolazi u obzir da se s njim suoči, da razgovaraju. Nema komunikacije. Je li možda mogla i drugačije? |
| ljubav prema batu, nemoć, želja za pomoći | „…ter se vješa bratu oko vrata” | Osjeća olakšanje kad susreće brata. Ruke oko njegova vrata pokazuju njezinu nemoć, molbu za smilovanje, olakšanje što je on tu pa će joj pomoći – kad joj se muž ne smiluje, valjda će to brat učiniti. Je li naivna kad od brata očekuje razumijevanje? |
| stid, sram, neugoda | „ – Da, moj brate, velike sramote,Gdje me šalje od petero djece.” | Ne usuđuje se govoriti o mužu, o ljubavi, o braku, o njihovu zajedništvu – vjerojatno od stida. Zato kao sramotu spominje samo djecu od koje se odvaja. U skladu sobičajima, ističe majčinstvo jer je kao majka prihvaćena, dok se o bračnoj ljubavi nije puno govorilo. |
| ljubav prema djeci | „… dva je sina u čelo ljubila,A dvije ćere u rumena lica.” | Voli svoju djecu, ljubi ih i oprašta se s njima. Zna da kao otpuštena žena nema nad njima nikakva prava. |
| tuga, bol | „ a s malahnim u bešici sinkomOdvojit se nikako ne mogla,Već je bratac za ruke uzeoI jedva je s' sinkom rastavio.” | Dijete koje je u kolijevci, ono najmlađe, najviše je treba, veza između majke i djeteta neraskidiva je, a ona mora otići. Taj bi tren radije umrla uz dijete nego ga ostavila. |
| žalost, jad | „nemoj mene davat ni za kogaDa ne puca jadno srce mojeGledajuć sirotice svoje.” | Ne želi se preudavati. Kao razlog najviše navodi djecu, koju neće moći više viđati niti ikada s njima biti. I opet ne spominje svoga muža niti ljubav, vjerojatno u skladu s tadašnjim običajima. |
| ljubav prema djeci, želja za njihovom blizinom | „Ustavi mi konje uza dvoreDa darujem sirotice moje.” | Najprije je poručila da ne želi vidjeti djecu jer to neće moći podnijeti, ali sada, kada prolaze pokraj njezina doma, ipak želi stati. Je li to samo zbog djece ili se potajno nada još susretu s Hasanagom, prije novoga vjenčanja?Možda su djeca samo izgovor za njihov susret. I opet o njemu ništa ne govori. |
| ljubav prema djeci, želja da je pamte | „Svoju djecu lijepo darovala:Svakom sinu nože pozlaćene,Svakoj ćeri čohu do poljane;A malome u bešici sinku,Njemu šalje u bošči haljine.” | Djeci daje darove, želi time iskazati svoju ljubav. Ne može je više, niti će ikada moći, iskazati drugačije, čak niti posjetom. Ovo je možda posljednji put da ima priliku biti s njima. Vjerojatno zna da je muž promatra, pa želi i pred njim pokazati svoje majčinske osjećaje. Darove ne daje zbog materijalne vrijednosti, već želi ostaviti uspomenu na sebe. |
| povrijeđenost, očaj,nemoć, slomljenost | „Kad to čula Hasanaginica,Bijelim licem u zemlju udrila,Usput se je s dušom rastavila,Od žalosti gledajuć sirotâ.” | Ne može podnijeti okrutnost Hasanagininih riječi, neistinitih i duboko uvredljivih za nju. Ta, ona voli svoju djecu i sve bi dala da može biti uz njih. Muž joj ne oprašta, nema više nikakve nade, nikakva smisla živjeti. Nema povratka, nema za nju nikakva drugoga izlaza. Jedini je izlaz smrt. |

|  |  |
| --- | --- |
| **postupci Hasanage** **navodi iz teksta** | **objašnjenje, komentar** |
| „Kad li mu je ranam bolje bilo,On poruči vjernoj ljubi svojoj:Ne čekaj me u dvoru bijelomu,Ni u dvoru, ni u rodu momu.” | Usprkos tadašnjim običajima Hasanaga očekuje od žene da ga posjeti dok leži ranjen. Kad ga ne posjećuje, pogrešno to tumači kao nedostatak njene ljubavi. Bi li, da ga je posjetila, slično reagirao zamjerajući joj što izlazi iz kuće i ne poštuje običaje? Je li očekivao da ona iz ljubavi prema njemu prekrši stroga pravila ili je iskoristio trenutak da je otjera bez razloga? Ne komunicira sa ženom izravno. Donosi odluku prije no što ona ima pravo nešto reći. |
| „A to gleda junak HasanagaPa dozivlje do dva sina svoja.” | Promatra Hasanaginicu i njezine svatove. Nije mu svejedno što se događa. Zove sinove, ali ne i kćeri. Ne komunicira sa ženom. |
| „Hod'te amo, sirotice moje,Kad se ne će smilovati na vasMajka vaša, srca kamenoga.” | Namjerno želi povrijediti ženu. Zna da ona nije srca kamenoga. Je li mu možda krivo ili žao zbog vlastitih postupaka pa ovakvim riječima želi sakriti svoju krivnju, ne priznati je? Ustraje u svojoj odluci. Bi li je možda želio povući, ali je prekasno?Ne obraća se ženi, ne komunicira s njom izravno, ali je očito da riječi upućuje njoj. Djecu iskorištava kao „oružje“ protiv žene. Možda je ljubomoran, možda ne shvaća da je ona prisiljena udati se za drugoga. Možda osjeća i zna da je pogriješio, ali više nema mogućnosti ispraviti svoje postupke, ili bar tako misli. Možda misli da mora i sada odavati dojam „junaka”, tj. gruboga, odlučnog, nemilosrdnog čovjeka, onakvoga kakvim ga okolina drži. Ili je možda doista i iznutra takav kakvim ga vidimo izvana? |

|  |  |
| --- | --- |
| **postupci Pintorović bega****navodi iz teksta** | **objašnjenje, komentar** |
| „Nije ovo babo Hasanago,Već daidža Pintorović beže” | Dolazi po sestru vrlo brzo, čim je čuo da je Hasanaga tjera. Je li doista zabrinut za sestru ili dolazi iz drugih razloga? Jesu li mu važni sestrini osjećaji? |
| „Beže muči, ništa ne govori” | Beg šuti, ne obraća se sestri, ništa joj ne govori. Nema za nju riječi utjehe, sažaljenja, razumijevanja ni pomoći. |
| „Već se maša u džepe svione,I vadi joj knjigu oprošćenja,Da uzimlje potpuno vjenčanje,Da gre s njime majci unatrage.” | Donosi pismo, dokumente za rastavu braka. Važno mu je obaviti sve formalnosti, onako kako je propisano. Važni su mu društveni odnosi, važniji od sestre, od njezinih osjećaja, od njezine životne tragedije. |
| „Ter je meće k sebi na konjica,S njome grede dvoru bijelome.” | Pobrinuo se za sestru, vodi je kući. Čini li to iz ljubavi ili…? |
| „Ali beže ništa ne hajaše,Već nju daje imotskom kadiji.” | Ne obazire se na sestrine želje, na njezinu tugu i bol, na njezinu molbu da je ne udaje za drugoga.Žuri je dati za drugoga, želi je što prije otpraviti iz rodne kuće. Želi što prije sprati sramotu što ju je Hasanaga otpustio. I opet mu je važniji vlastiti ugled i položaj od vlastite sestre. |

|  |  |
| --- | --- |
| **postupci djece****navodi iz teksta** | **objašnjenje, komentar** |
| „Za njom trče dvije ćere djevojke:- Vrati nam se, mila majko naša!Nije ovo babo Hasanaga,Već daidža Pintorović beže.” | Dvije najstarije kćeri, već djevojke, najbolje razumiju majku. Razumiju njezin strah od Hasanage, što znači da već dobro poznaju i njega i tadašnje običaje i odnose u obitelji. Vole majku i žele je zadržati, spriječiti da učini najgore. Dovoljno su prisebne, za razliku od nje, da vide da to stiže njihov ujak. |
| „A kad bili agi mimo dvora,Dvije je ćerce s pendžera gledahu” | Kćeri žele vidjeti majku, vole je. Gledaju s prozora, ne usuđuju se sići pred nju, iako bi to sigurno željele. Vjerojatno im je otac zabranio da se približavaju, pa smiju samo izdaleka gledati. |
| „A dva sina pred nju ishođahuTere svojoj majci govorahu:- Svrati nam se, mila majko naša,Da mi tebi užinati damo.” | Sinovi su slobodniji od kćeri, u skladu s tadašnjim običajima da muškarci odlučuju i slobodnije se vladaju. Vole majku i žele ju vidjeti. Pozivaju je k sebi, u kuću i čak joj nude užinu. Dirljivo je kako djeca majci nude ono što je vjerojatno ona prije njima nudila i brinu se o onome o čemu se ona prije brinula. Kao da se, možda i nesvjesno, odnose prema njoj kao prema djetetu, prema onome tko je nemoćan i ne odlučuje sam o sebi, već to čine drugi, odrasli. |

Odgovori na pitanja:

1) S kojim svjetonazorskim problemima se susreće Hasanaginica?

2) Postoje li bilo kakvi problemi navedeni u narodnoj pjesmi i danas?

3) Kako objašnjavaš postupke Hasanaginičinog brata Pintorovića?

4) Osjećaš li nepravdu u ovoj priči? U kojim detaljima?